text: Se kortet: Babyboom breder sig til Horsens
  14 juni 2016 kl. 12.21
  Der er også masser af sommerbabyer på vej i Horsens.
  Det er ikke kun på fødeafdelingerne i Kolding og Aabenraa, at der skal løbes ekstra stærk her i sommermånederne.
  På Hospitalsenheden Horsens i Region Midtjylland melder de også om masser af fødsler. I alt 600 babyer forventes at komme til verden på hospitalet fra nu og frem til og med august. Det er primært vordende mødre fra Horsens, Hedensted, Odder og Skanderborg, der føder i Horsens.
  - Vi har forberedt forskellige tiltag for at sikre de bedste rammer for vores fødende. Bl.a. har vi øget vagtberedskab og sørget for flere parate fødepladser på vores afdeling, siger chefjordemoder Jeanette Ziska fra Hospitalsenheden Horsens.
  Tendensen med at der fødes flere børn, har ramt hele landet. I 2015 blev der født 58.205 børn. Det er flere end i de tre foregående år, viser tal fra Danmarks Statistik.
  1946 er fortsat det år, hvor der kom flest nyfødte til verden. Her blev der født 96.111 babyer. Bundskraberen det er 1983, hvor der blev født 50.822 nye borgere.
  Du kan få overblikket over fødselstallene i de sydjyske kommuner ved at klikke på "babyerne" på kortet herunder:
  
  